1. Prilagođavanje troškova izbornim rezultatima.

Široko je bila rasprostranjena pojava da stranke prilagođavaju troškove kampanje budžetskim sredstvima koja su im postala raspoloživa na osnovu izbornog rezultata. Dobar primer za ovu praksu je lista grupe građana „Dveri“, te stranaka RDS, SDS i NOPO - Imajući u vidu da ove liste nisu imale na raspolaganju gotovo nikakva druga sredstva osim budžetskih, a da se iznos prijavljenih troškova izborne kampanje poklapa sa sumom koja je dobijena iz budžeta **na osnovu ostvarenog izbornog rezultata,** očigledno je da su rashodi naknadno prilagođavani činjenici da je lista dobila pravo na dodatna sredstva iz budžeta i da je ta sredstva trebalo utrošiti kako ne bi bila vraćena u budžet Grada. Ako bi se pošlo od suprotne teze, da su troškovi bili u potpunosti i istinski vezani za kampanju, onda se logično postavlja pitanje odakle bi bili plaćeni da lista nije prešla prag za ulazak u gradsku skupštinu.

Stranke kao što su SPS, DS, SRS - Iako su ove stranke/koalicije sa velikom izvesnošću mogle računati na to da će preći izborni prag i dobiti neka sredstva iz budžeta po tom osnovu, ostaje činjenica da su raspoloživa sigurna sredstva (privatni izvori i deo koji se unapred daje iz budžeta) bila dovoljna tek za nešto više od polovine prijavljenih troškova kampanje, ili manje.

1. Nepodnošenje izveštaja

SVM i GG MI dr Miroslav Miša Ilić nisu uopšte podnele izveštaje o troškovima kampanje u Novom Sadu. Pokret madjarske nade i URS nisu podnele izveštaje za pokrajinske izbore uopšte, odnosno za proporcionalni deo.

1. Neprijavljivanje troškova kampanje i rasterećivanje troškova jedne kampanje na račun druge

Poređenjem podataka monitoringa i podataka iz izveštaja o troškovima kampanje uočene su situacije u kojima postoji sumnja da troškovi nekih aktivnosti nisu prijavljeni u izveštajima uopšte ili da su arbitrerno (na osnovu toga šta je strankama više odgovaralo, s obzirom na raspoložive budžetske dotacije) pripisani kampanji za gradske ili pokrajinske izbore.

Neki od primera za takvu praksu su sledeći:

SRS – „Program SRS za srpsku Atinu 2012-2016“, letak je ubacivan u sandučiće u centru Novog Sada, ali se troškovi izrade letaka ne pominju u izveštajima

LDP – Nisu prijavljeni nikakvi troškovi u izveštaju za novosadske izbore, osim troškova overe birača, a u monitoringu su primećeni plakati „Vojvođanska istina – Lidija Piroški“, koja je bila nositeljica liste za izbor odbornika u skupštini Grada

LSV – Koncert održan u Limanskom parku 30. aprila za koji troškovi nisu prijavljeni ni u jednom od izveštaja, niti je prijavljen prilog u vidu besplatnih usluga

DS – U izveštaju sa lokalnih izbora se ne pominju troškovi izrade plakata ali se pominju troškovi lepka za plakate

SNS – U rubrici „ostali troškovi oglašavanja“ navedeni su troškovi koji se, kako je objašnjeno odnose na idejno rešenje i promoterske usluge od „Lios“-a i praćenje medija klipinga agencije „Nina“. Međutim, u praksi je opaženo da su iste promoterke vršile promociju za sve vrste izbora. Oglas na radiju i internet baner za kandidata za nosioca gradske liste Miloša Vučevića nisu prijavljeni u izveštaju.

1. Greške u izveštajima

Primećene su mnogobrojne greške koje su se javile, bilo u samim izveštajima (uglavnom računske) ili u prenošenju izveštaja iz elektronske u štampanu kopiju (ili obrnuto).

1. Teško razlučivanje kampanje kojoj pripadaju troškovi

Kada je Zakon o lokalnoj samooupravi izmenjen, 2004., promenjen je i izborni sistem koji se koristi za izbor odbornika. Sa većinskog sistema se, na negodovanje mnogih, prešlo na proporcionalni sisitem. Zanimljivost ove kampanje, i ne samo ove, je baš u tom prepoznavanju potrebe da se na lokalu izbori budu, jer jesu, lični, odnosno da se vezuju za osobu, a ne listu. Tako su, na primer, LSV, DS, SRS, SNS, DSS, LDP, URS umesto da ‘reklamiraju’ buduće odbornike, izabrali da ‘reklamiraju’ svoje ‘kandidate’ za gradonačelnika/cu. Ovaj marketinški trik je približio proporcionalni sistem biračima, ali i stvorio atmosferu u kojoj su mnogi, opet ne naročito obavešteni, građani verovali da će imati priliku da biraju i gradonačelnika/cu.